ઉત્તમભાઈ એ છાપીમાં એમના સાળાના મકાનમાં ‘ટિનિટિ’ કંપનીની ઑફિસ ખોલી. ૧૯૬૫-૧૯૬૬માં જ્યારે દવાઓના વેચાણનું કામ શરૂ કર્યુ, ત્યારે ઉત્તમભાઈ જુદા જુદા ડૉક્ટરોને ત્યાં બુશશર્ટ અને પેન્ટ પહેરીને જતા હતા; આ સમયે સ્થિતિ એવી હતી કે એમણે પેન્ટ પણ સાળા પાસેથી ઉછીનું લીધું હતું. આખો દિવસ જુદા જુદા ગામડાઓમાં ફરવાનું રહેતું. ધૂળિયા ગામડાઓમાં પેન્ટ ધણું મેલું થઈ જતું. રાત્રે શારદા બહેન પેન્ટ ધોઈને સૂકવતા અને સવારે ફરી એ પેન્ટ પહેરીને ઉત્તમભાઈ એમના કામે નીકળી જતા.